钦定古今图书集成/理学汇编/经籍典/第174卷 > 晋
## 钦定古今图书集成/理学汇编/经籍典/第174卷 > 晋

姬姓，侯爵，出自周。武王少子唐叔虞，成王母弟也。初
邑姜方娠，有吉梦，及生子，有文在其手曰虞，字子干。
成王灭唐，翦桐叶为圭，与叔虞，戏曰：“以此封若大臣。
史佚等以天子无戏言，请择日而成之。”遂封叔虞于
唐居古大夏《实沈》之虚，参之分野，谓之太原，亦曰晋
阳，在河汾之东北，地方百里，而都于翼，平阳绛邑县
东翼城是也。唐叔子燮父为晋侯，其数世孙文公重
耳霸诸侯，其子孙为中国盟主者百五十馀年。姬姓
唯晋为霸主，王室赖之。自鄂侯二年鲁隐公即位，《春
秋》作，至定公午三十一年，西狩获麟，又六世，其臣韩、
魏、赵氏三分晋地，迁其君为家人。